তুমি তো এতদিনে জেনেই গেছ, ফুটবল আমার সবথেকে প্রিয় খেলা ! তাই খেলার গল্প করতে বসলে আগেই শুরু করব ফুটবল দিয়ে। গত বছরের জুন/জুলাই মাসে ব্রাজিলে বসেছিল বিশ্বকাপ ফুটবলের আসর। অনেক ভাল খেলা দেখলাম, আমাদের প্রিয় অনেক ফুটবলারকে একসাথে খেলতে দেখলাম, আর তার সাথে সাথে আমার মত তুমিও নিশ্চয়ই আগামী দিনের অনেক নতুন পছন্দের তারকাকে খুঁজে পেয়ে গেলে। যোগ্য দল হিসেবে শেষ পর্যন্ত জার্মানীই চ্যাম্পিয়ন হল; ফাইনালে মারিও গোটজের গোলে লিওনেল মেসির আর্জেন্তিনাকে ১-০ গোলে হারিয়ে। চতুর্থ বারের জন্য বিশ্বসেরা হওয়া ছাড়াও প্রথম ইউরোপীয় দেশ হিসেবে আমেরিকা মহাদেশে বিশ্বকাপ জেতার সন্মানটাও তাদের মুকুটে যুক্ত হল।